Source: https://romani-in-londra.co.uk/csm-da-aviz-negativ-sau-cum-kovesi-rezista/
Timestamp: 2018-11-13 07:12:01+00:00
Document Index: 25076631

Matched Legal Cases: ['CSM ', 'CSM ', 'CSM ', 'CSM ', 'in dubio', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

CSM dă aviz negativ. Sau cum Kovesi rezistă -
CSM dă un normal aviz negativ propunerii de revocare a lui Kovesi. Foto: jurnalul.ro
În 22 februarie, ministrul Justiției a cerut revocarea Codruței Kovesi de la șefia DNA. Motivele invocate de acesta sunt parțial derizorii. Altele sunt parțial nefondate. Iar restul sunt nedovedite. Si asta ca să ne exprimăm politicos. Însă meciul pentru DNA se joacă în continuare. Peocedura a ajuns la secția pentru procurori a CSM (Consiliul Superior al Magistraturii). În urma unei ședințe în care Tudorel Toader și-a exprimat doleanțele, s-a ajuns la vot. Se pare că motivele ministrului Justiției nu au convins. Spunem asta deoarece cu 6 voturi pentru, CSM a acordat aviz negativ pentru revocarea procurorului șef DNA. Singurul vot pentru a fost al lui Tudorel Toader.
Laura Codruța Kovesi s-a apărat în fața reproșurilor care au dus la propunerea ministrului Justiției. A catalogat motivele ca fiind neîntemeiate, nefondate și nesusținute de realitate. Era de așteptat, întrucât motivele expuse de Toader sunt aceleași cu cele din celebra conferință de presă. Vorbim de conferința de presă în care s-a făcut de râs. Cu așa ministru, începem să ne întrebăm serios în ce film sunt aceștia, că sigur nu sunt în al nostru. În orice caz, toți cei neimplicați direct în caz au votat pentru aviz negativ. Se pare că la CSM, Kovesi încă se bucură de susținere.
Motivația urmează să apară în zilele următoare. Știm sigur însă că va fi asumată în întregime de CSM. De asemenea, știm că motivația va fi amplă. Însă rămâne puțin dubios un singur lucru. Faptul că Tudorel Toader a votat. Acesta a prezentat propunerea în calitate de ministru al Justiției. Însă a votat în calitate de procuror. Ceea ce este puțin conflict de interese. Dar ce mai contează la o miză așa mare, nu? Clar, nu mai are rost să ținem cont de lucruri mărunte. Cum ar fi procedurile care teoretic asigură respectarea legii.
Nemulțimirea PSD și alte reacții
După anunțarea deciziei CSM, nu au întârziat reacțiile. PSD a ieșit la rampă, prin purtătorul de cuvânt, în stilul caracteristic. Pesediștii consideră decizia o dovadă de dispreț al adresa românilor. Aparent, roșiaticii sunt convinși că Secția de procurori a ignorat dovezile. Care ar fi aceste dovezi, nu este foarte clar, dar vorbim de PSD. Din păcate, pesediștii confirmă încă o dată că sunt în filmul lor. Pe principiul „care latră mai tare”. Mai mult, partidul de guvernare trăiește cu convingerea că suspiciunea lor este tot una cu a românilor. Cum spuneam, ei sunt în filmul lor. Pe care din păcate trebuie să îl vedem cu toții.
Iluziile pesediste nu se termină aici. Șerban Nicolae, șeful senatorilor roșiatici, a declarat că este șocantă decizia CSM. Pentru dânsul, se pare că procurorii de la CSM sunt complet dezinteresați de adevăratele probleme cu care se confruntă justiția română. Mai mult, el nu înțelege cum CSM nu se preocupă de „disfuncționalitățile clare” din cadrul DNA. Ce-i drept, domnul Șerban Nicolae nu înțelege multe, dar nu e vina lui. În ultima vreme, mulți dintre pesediști nu pot privi realitatea fără ochelari de cal. Dar asta e altă discuție, deși este tot problema noastră a tuturor. Nu de alta, dar nu prea avem încotro și îi ascultăm.
Pe de altă parte, decizia CSM nu a fost deloc o surpriză în alte părți. Precum Parchetul de pe lângă Înalta Curte de Casație și Justiție, cel mai înalt for al României. Reprezentanții Parchetului consideră că avizul negativ al CSM confirmă lipsa oricărui temei legal pentru revocarea lui Kovesi. Mai mult, aceștia afirmă că motivația temeinică a deciziei de revocare este o obligație a ministrului Justiției. Una care este o garanție împotriva abuzurilor. Și una care nu a fost respectată, dovadă fiind motivele derizorii exprimate de Tudorel Toader.
Timmermans la București, ne mai trage un pic de urechi. Era și cazul. Foto: ziare.com
Timmermans ne avertizează
Susținerea de care s-a bucurat Kovesi la CSM era de așteptat. Peste 1.000 de magistrați au semnat o scrisoare deschisă către ministrul Justiției. Aceștia critică dur poziția lui Tudorel Toader. Cu precădere se simt amenințați de atacurile directe ale politicienilor asupra întregului corp al magistraților, fie procurori, fie judecători. De asemenea, faptul că însuși ministrul Justiției își permite astfel de atacuri la adresa tuturor procurorilor din DNA este inpardonabil. Totodată, faptul că sunt invocate public decizii fără caracter definitiv afectează caracterul de stat de drept al statului român. Astfel, aceștia condamnă ieșirile lui Toader cât se poate de clar.
Reacția magistraților a prefigurat reacția din partea Uniunii Europene. Din păcate pentru mulți pesediști, România este încă sub monitorizare. Iar MCV-ul (Mecanismul de Cooperare și Verificare) se poate prelungi, poate chiar la nesfârșit. Ceea ce nu e exclus. Vice-președintele Comisiei Europene, Frans Timmermans, a avertizat că ar fi bine ca România să nu se împiedice pe ultima sută de metri. Și că MCV-ul ar putea fi prelungit dacă România nu își îndeplinește obligațiile. În traducere, dacă nu încetăm cu prostiile și lăsăm instituțiile anti-corupție să-și facă treaba, atunci ne paște continuarea MCV-ului. Recomandarea lui a fost, așadar, să lăsăm justiția în pace. Și în particular DNA-ul. Și pe Kovesi. Că parcă o apreciază europenii.
În altă ordine de idei, Augustin Lazăr, procurorul șef al României nu a făcut declarații. Însă acesta și-a anunțat deja public susținerea față de Kovesi. De asemenea, președintele României nu a făcut declarații. Ceea ce este normal, din moment ce Președinția României decide în final dacă acceptă propunerea lui Toader. Însă Klaus Iohannis a afirmat susținerea sa pentru DNA și Kovesi de multe ori. Prin urmare este de așteptat ca acesta să continue pe aceeași linie. Respingerea propunerii de revocare este foarte probabilă în această situație.
Decizie corectă la o propunere de râsu’ lumii
Susținătorii DNA se bucură. La fel și cei ai procurorului său șef, Laura Codruța Kovesi. Dar se cam bucură un pic prea devreme. Dincolo de orice, nu trebuie să uităm că avizul CSM e consultativ. Adică trebuia obținut, dar nu trebuie ținut cont de el. Însă cum am afirmat mai sus, sunt toate șansele ca Iohannis să o mențină pe Kovesi în funcție. Așa că poate bucuria e totuși justificată. Însă reacția pesedită arată clar că nu se va termina așa. Că doar aceștia sunt eroii în propriul lor film.
Însă dreptate au cei de la Parchetul de pe lângă Înalta Curte de Casație și Justiție. Dacă reprezentanții procurorilor de la CSM au decis că nu există temei legal, atunci e cam clară treaba. Motivele lui Toader sunt dubioase, neîntemeiate și nefondate. Dar sunt în totalitate derizorii. Circul de la conferința de presă în care a propus revocarea i-au distrus orice imagine publică. Astfel, el va rămâne în istorie pentru această propunere. Însă va fi ținut minte pentru aservirea politică. Va fi amintit în viitor pentru că a cedat presiunilor pesediste. Și pentru că a atacat o instituție apreciată de public.
Desigur, DNA are problemele sale. La fel le are și Kovesi. Miza în tot acest meci pentru DNA este una clar politică. Este și una strict de interese, meschine de altfel. Se leagă de jocul pentru aservirea justiției. Nu că ar fi complet liberă în prezent. Însă încă mai funcționează ceva când aici, când acolo. Dar, în final, nu putem decât să spunem că decizia CSM este una corectă. Cei care se miră ori sunt părtinitori, ori nu știu despre ce e vorba. Era imposibil ca secția de procurori ai CSM să dea altceva decât aviz negativm, când propunerea era una de râsu’ lumii. La fel ca inițiatorul.
Tags: CSM, DNA, Frans Timmermans, justiție, Klaus Iohannis, Laura Codruța Kovesi, lupta anti-corupție, PSD, Tudorel Toader, Uniunea Europeană
Previous Roman disparut in Londra – dacă știți ceva, vă rugăm sunați URGENT
Next Grupul ”Români in Londra” – Oglinda caracterului pur românesc